和子由蠶市
作者：蘇軾
朝代：宋

paragraphs: 蜀人衣食常苦艱，蜀人遊樂不知還。
千人耕種萬人食，一年辛苦一春閑。
閑時尚以蠶爲市，共忘辛苦逐欣歡。
去年霜降斫秋荻，今年箔積如連山。
破瓢爲輪土爲釜，爭買不啻金與紈。
憶昔與子皆童丱，年年廢書走市觀。
市人爭誇鬬巧智，野人喑啞遭欺謾。
詩來使我感舊事，不悲去國悲流年。